Source: http://inatsisit.gl/kl-GL/Lov?rid=%7BDC2BECB3-03D1-487F-AF70-2209E0983F40%7D
Timestamp: 2019-02-23 02:23:26+00:00
Document Index: 16821050

Matched Legal Cases: ['§ 1', '§ 2', '§ 3', '§ 4', '§ 2', '§ 3', '§ 5', '§ 2', '§ 3', '§ 6', '§ 7']

Neriniartarfiutilittut akunnittarfiutilittullu inuussutissarsiorsinnaanermut allagartamut akiliut pillugu Namminersornerullutik Oqartussat nalunaarutaat nr. 10, 9. maj 2000-imeersoq
§ 1. Inatsit nioqqutissanik tuniniaanermi namminersorluni inuussutissarsiummik ingerlataqarnermut atuuppoq.
§ 2. Inuussutissarsiummik ingerlataqartut IIN-imi normu kiisalu piginnittup aqqa najugaalu allallugit pisiniartunut ersarissumut allagarsiissapput.
Imm. 2. Nuisitsivimmi, saqqummersitsivimmi, timersortartut katerisimaarneranni niuffaffimmilu tuniniaanermi aaqqissuisoq kingusinnerpaamik aaqqissuussinerup ammarnerani inuussutissarsiummik ingerlataqartut aqqi, najugai aamma IIN-imi normua allallugit allattuiffiliorsimassaaq. Allattuiffik aaqqissuussinerup matoreernerata kingorna ukiuni tallimani paarineqassaaq aammalu nakkutilliinermut oqartussaasunut piumasarineqartillugu tunniunneqassaaq. Peqataasoq IIN-imi normumik peqarnissamik pisussaaffeqanngippat taamaallaat aqqa najugaalu allanneqassapput.
§ 3. Tupanik nioqqutissiat, imigassat 1,21 procentimik annertunermillu aalakoornartortaqartut, tipigissaatit aamma kusanarsaatit, imeruersaatit kiisalu sukkulaatinik sukkunillu nioqqutissiat tuniniaavinnit piffissami minnerpaamik qaammatini sisamani ataannartuni minnerpaamik sapaatip akunneranut ataasiarluni tuniniaaviusartuni taamaallaat tuniniarneqarsinnaapput.
Imm. 2. Taamaattorli assersuutigalugu niuffaffinnik, saqqummersitsinernik, timersornermik pisoqarfinnik saqqummersitsillunilu tuniniaavinnik ingertaqarfiusunut atatillugu nioqqutissanik taakkunannga tunisaqarnermi tamanna atuutinngilaq.
Imm. 3. Imm. 1-imi aalajangersagaq nunanut allanut timmisartukkut attaveqarlutik mittarfinni akitsuutitaqanngitsunik – Taxfreenik – tunisinermut atuutinngilaq.
§ 4. § 2-mi aalajangersakkap naapertuutsinneqarnissaanik Atuisartoqarnermut Unammilleqatigiinnermullu Aqutsisoqarfik nakkutilliisuuvoq. Atuisartoqarnermut Unammilleqatigiinnermullu Aqutsisoqarfik aalajangersakkamik unioqqutitsisoqarneranik paasinnippat, Atuisartoqarnermut Unammilleqatigiinnermullu Aqutsisoqarfik politimesterimut unnerluusseqqusilluni qinnuteqarsinnaavoq.
Imm. 2. § 3-mi aalajangersakkap naapertuutsinneqarneranik Akileraartarnermut Aqutsisoqarfik nakkutilliisuuvoq, aammalu eqqartuussivimmi aalajangiisoqanngikkaluartoq sukumiisumik kinaassutsimut uppernarsaammik takutitsinikkut qaqugumulluunniit nioqqutissanik tuniniaanermik ingerlatsiviusuni inini, biilini il.il. nakkutilliinermik suliaqarsinnaavoq.
Imm. 3. Piginnittoq, inuillu tassani suliffeqartuusut imm. 1 aamma 2 malillugit nakkutilliinerit ingerlannerini oqartussaasunut pisariaqartumik ilitsersuissapput ikiuutissallutillu.
§ 5. § 2, imm. 1-3-mik aamma § 3, imm. 1-imik unioqqutitsinerit Kalaallit Nunaanni pinerluttulerinermut inatsimmi maleruagassat malillugit akiliisitsinikkut pineqaatissiinernik malitseqarsinnaapput.
Imm. 2. Pissutsit sukannernerusimappata imaluunniit uteqqittumik pisoqartillugu kaaviaartitassatut naatsorsuutigineqartumut imaluunniit pissarsiarineqartumut naapertuuttumik akileeqqusissuteqarluni pineqaatissiisoqarsinnaavoq.
Imm. 3. Inatsisartut inatsisaanni akileeqqusissummik aalajangersaanissamik tunngavissiisoqarsimappat, Kalaallit Nunaanni pinerluttulerinermut inatsimmi maleruagassat malillugit inuit pisussaatitaasut pisinnaatitaasullu akileeqqusissuteqarnikkut pineqaatissinneqarsinnaapput.
Imm. 4. Akileeqqusissutit inatsisartut inatsisaat malillugit aalajangersarneqartut Nunap Karsianut tutsinneqassapput.
§ 6. Inuussutissarsiummik ingerlataqarnermut allagartaqarnissaq inatsisaasuni allani piumasaqaataappat piumasaqaatit taakku IIN-normumik uppernarsaateqarnikkut naammassineqassapput.
Imm. 2. Inatsisini allani piumasaqaataappat inuk imaluunniit inatsisit naapertorlugit inuk inuussutissarsiummut allagartartaanissamut piumasaqaatinik naammassinnittoq pineqarpat, piumasaqaat taanna naammassineqartutut isigineqassaaq, Kalaallit Nunaanni pinerluttulerinermut inatsimmi kapitali 36-mi maleruagassat naapertorlugit pisinnaatitaaffiiagaasoqarsimanngippat.
§ 7. Inatsisartut inatsisaat ulloq 1. januar 2016 atuutilerpoq.
Imm. 2. Tamatuma peqatigisaanik Kalaallit Nunaanni inuussutissarsiummik ingerlataqarneq pillugu Inatsisartut inatsisaat nr. 12, 12. november 2001-imeersoq atorunnaarsinneqarpoq.
L_29-2015_bemaerk_kn
L_29-2015_betaenk_kn